จ.ชัยนาท จัดกิจกรรม “ปั่นเปิดโรงพัก บอกรักสรรพยา” เป็นการประชาสัมพันธ์โรงพักเก่า ซึ่งมีอายุ 117 ปี
จังหวัดชัยนาท จัดกิจกรรม “ปั่นเปิดโรงพัก บอกรักสรรพยา” เป็นการประชาสัมพันธ์โรงพักเก่า ซึ่งมีอายุ 117 ปี ที่สร้างขึ้นในสมัยรัชกาลที่ 5 ที่ยังคงอยู่ เพื่อเป็นแหล่งเรียนรู้สำหรับคนในชุมชนและนักท่องเที่ยว

นายปริญญา โพธิสัตย์ รองผู้ว่าราชการจังหวัดชัยนาท เป็นประธานในกิจกรรม “ปั่นเปิดโรงพัก บอกรักสรรพยา” ที่โรงพักเก่า ตลาดสรรพยา อำเภอสรรพยา จังหวัดชัยนาท

นายประสาน หงส์ทอง ท่องเที่ยวและกีฬาจังหวัดชัยนาท กล่าวว่า ในการกิจกรรมในครั้งนี้เพื่อเป็นการประชาสัมพันธ์โรงพักเก่า ซึ่งมีอายุ 117 ปี ที่สร้างขึ้นในสมัยรัชกาลที่ 5 ซึ่งในปัจจุบันเทศบาลตำบลสรรพยา ได้นำเสนอของบประมาณในการบูรณะ และปรับปรุงอาคารดังกล่าวเพื่อใช้เป็นอาคารพิพิธภัณฑ์จัดแสดงประวัติศาสตร์ท้องถิ่นสรรพยา ใช้เป็นแหล่งเรียนรู้สำหรับคนในชุมชนและนักท่องเที่ยว

นอกจากเป็นการพัฒนาพื้นที่ให้เป็นแหล่งท่องเที่ยวเชิงประวัติศาสตร์และสถาปัตยกรรมของชุมชนคนสรรพยาแล้ว โดยมีแนวคิดใช้จักรยานเป็นเส้นทางเพื่อการท่องเที่ยว และการจัดงานในครั้งนี้ได้จัดกิจกรรมการปั่นจักรยานแบ่งออกเป็น 2 ประเภท คือ ประเภท VIP ระยะทาง 19 กิโลเมตร และประเภทประชาชนทั่วไป ระยะทาง 39 กิโลเมตร มีผู้เข้าสมัครเข้าร่วมปั่นในครั้งนี้ จำนวนกว่า 622 คน โดยรางวัลสำหรับผู้เข้าเส้นชัยลำดับ 1-3 ประเภทวีไอพี และประเภทประชาชนทั่วไป ลําดับ 1-3 รับถ้วยรางวัลจากรองผู้ว่าราชการจังหวัดชัยนาท และสำหรับผู้เข้าร่วมปั่นจักรยานทุกท่านจะได้รับเหรียญปั่นเปิดโรงพัก บอกรักสรรพยา เป็นที่ระลึกอีกด้วย